**Prevencia žltačky typu A**

[1 Galéria >](https://www.cas.sk/fotogaleria/614177/zle-spravy-pre-bratislavsky-kraj-zltacka-neustupuje-bude-to-este-horsie/1/)

[Dbať treba na zvýšenú hygienu. (ilustračné foto)](https://www.cas.sk/fotogaleria/614177/zle-spravy-pre-bratislavsky-kraj-zltacka-neustupuje-bude-to-este-horsie/1/)

Zdroj: TASR

Prípadov žltačky typu A v Bratislavskom kraji stále pribúda.

Hygienici hovoria v tomto roku zatiaľ o 153 nakazených. Najviac ich pribudlo v septembri (41) a októbri (47 - údaj do 27.10.). **Ide zväčša o dospelých a starších ľudí.** Vlani malo v tomto kraji tzv. chorobu špinavých rúk 70 ľudí.

Tento počet bude podľa hygienikov zrejme ešte stúpať. **"Vyvrcholenie zvýšeného výskytu žltačky môže nastať v závere tohto roka alebo až v roku 2018,"** povedal pre TASR Peter Truska z Regionálneho úradu verejného zdravotníctva (RÚVZ) v Bratislave. **Žltačka je momentálne najrozšírenejšia v okrese Bratislava IV, v septembri potrápila najmä okres Bratislava III.**

Toto infekčné ochorenie nie je problémom iba v oblastiach s nízkym hygienickým štandardom. Možno sa ním nakaziť aj napriek dodržiavaniu hygienických zásad. Aj z tohto dôvodu odborníci odporúčajú predchádzať nákaze očkovaním, povinné však nie je.

V Bratislavskom kraji je teraz zvýšená spotreba takýchto vakcín, potvrdil RÚVZ. Niekde ich dokonca môže byť nedostatok. Regionálni hygienici stále robia protiepidemiologické šetrenia. **Hepatitída A sa prenáša znečistenými rukami, ale môže sa preniesť aj kontaminovanou potravou.** Inkubačná doba ochorenia je 15 až 50 dní.



[**Žltačka udrela v troch krajoch: Všetko čo potrebujete vedieť o hepatitíde typu A**](https://www.cas.sk/clanok/612825/zltacka-udrela-v-troch-krajoch-vsetko-co-potrebujete-vediet-o-hepatitide-typu-a/)

Preventívnym opatrením je dôkladné umývanie rúk teplou vodou, ruky si treba osušiť jednorazovými utierkami. Dôkladné umývanie je potrebné vždy po použití toalety a pred každým jedlom, ozrejmil RÚVZ v Bratislave.

Roky vysokého výskytu žltačky sa opakujú v päť- až desaťročných intervaloch, sezónne maximum možno podľa neho pozorovať najmä v novembri, decembri a januári.